遊九頂清音亭次宇文子重韻
作者：員興宗
朝代：宋

paragraphs: 君不見昔賢聲名渺雲邊，追慕茫茫千百載。
東山遺墨不塵埃，南海碑辭尚光彩。
是公胸懷冰鏡清，當時玉署厭殘更。
惟餘清夢到古寺，因爲亭宇加修名。
亭邊古洞可治易，何必竹溪師六逸。
清音不斷山不磨，人間衮衮成今昔。
徃日中都朋黨興，賢者皆思御李膺。
元祐諫紙今最重，此亭返不蒙知音。
我聞膠西黄樓賓主列，賦就價喧君弟轍。
彼樓雖已陷幽都，名號猶爲人記別。